สรุปภาวะตลาดต่างประเทศ ประจำวันที่ 2 ก.ค. 2564
สรุปภาวะตลาดต่างประเทศ ประจำวันที่ 2 ก.ค. 2564
5 ก.ค. 2564

ดัชนีดาวโจนส์ตลาดหุ้นนิวยอร์กปิดบวกทำนิวไฮเมื่อวันศุกร์ (2 ก.ค.) ขณะที่ดัชนี S&amp;P500 ปิดบวกติดต่อกันเป็นวันที่ 7 ขานรับการเปิดเผยตัวเลขจ้างงานนอกภาคเกษตรของสหรัฐที่แข็งแกร่งเกินคาด ขณะที่บรรดานักวิเคราะห์เชื่อมั่นว่า ธนาคารกลางสหรัฐ (เฟด) จะยังไม่เร่งปรับขึ้นอัตราดอกเบี้ยเร็วๆ นี้
ดัชนีเฉลี่ยอุตสาหกรรมดาวโจนส์ปิดที่ 34,786.35 จุด เพิ่มขึ้น 152.82 จุด หรือ +0.44%, ดัชนี S&amp;P500 ปิดที่ 4,352.34 จุด เพิ่มขึ้น 32.40 จุด หรือ +0.75% และดัชนี Nasdaq ปิดที่ 14,639.32 จุด เพิ่มขึ้น 116.95 จุด หรือ +0.81%
 
ตลาดหุ้นยุโรปปิดบวกเล็กน้อยเมื่อวันศุกร์ (2 ก.ค.) โดยได้แรงหนุนจากการปรับตัวขึ้นของหุ้นกลุ่มผู้ผลิตชิป แต่การปรับตัวลงของหุ้นกลุ่มธนาคาร และความวิตกที่เพิ่มขึ้นเกี่ยวกับการแพร่ระบาดของไวรัสโควิด-19 สายพันธุ์เดลตานั้นเป็นปัจจัยกดดันตลาด
ดัชนี Stoxx Europe 600 ปิดตลาดที่ระดับ 456.81 จุด เพิ่มขึ้น 1.18 จุด หรือ +0.26%
ดัชนี DAX ตลาดหุ้นเยอรมนีปิดที่ 15,650.09 จุด เพิ่มขึ้น 46.28 จุด หรือ +0.30% ขณะที่ดัชนี CAC-40 ตลาดหุ้นฝรั่งเศสปิดที่ 6,552.86 จุด ลดลง 0.96 จุด หรือ -0.02% และดัชนี FTSE 100 ตลาดหุ้นลอนดอนปิดที่ 7,123.27 จุด ลดลง 1.89 จุด หรือ -0.03%
 
ตลาดหุ้นลอนดอนปิดลดลงเมื่อวันศุกร์ (2 ก.ค.) โดยถูกกดดันจากหุ้นกลุ่มธนาคารและกลุ่มพลังงานที่ปรับตัวลง ขณะที่นักลงทุนวิตกเกี่ยวกับจำนวนผู้ติดเชื้อโควิด-19 ที่เพิ่มขึ้นในสหราชอาณาจักร ซึ่งจะส่งผลกระทบต่อการฟื้นตัวของเศรษฐกิจ
ดัชนี FTSE 100 ปิดที่ 7,123.27 จุด ลดลง 1.89 จุด หรือ -0.03%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลดลงเมื่อวันศุกร์ (2 ก.ค.) เนื่องจากบรรดาเทรดเดอร์ชะลอการซื้อขาย ขณะรอผลการประชุมของกลุ่มประเทศผู้ส่งออกน้ำมัน (โอเปก) และชาติพันธมิตรหรือโอเปกพลัส
สัญญาน้ำมันดิบ WTI ส่งมอบเดือนส.ค. ลดลง 7 เซนต์ หรือ 0.1% ปิดที่ 75.16 ดอลลาร์/บาร์เรล แต่ปรับตัวขึ้น 1.5% ในรอบสัปดาห์นี้
สัญญาน้ำมันดิบเบรนท์ (BRENT) ส่งมอบเดือนก.ย. เพิ่มขึ้น 33 เซนต์ หรือ 0.4% ปิดที่ 76.17 ดอลลาร์/บาร์เรล และปรับตัวขึ้น 1% ในรอบสัปดาห์นี้
 
สัญญาทองคำตลาดนิวยอร์กปิดบวกเมื่อวันศุกร์ (2 ก.ค.) เป็นวันที่ 3 ติดต่อกัน โดยได้แรงหนุนจากอัตราผลตอบแทนพันธบัตรสหรัฐที่ลดลง และดอลลาร์สหรัฐที่อ่อนค่าลง
ทั้งนี้ สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 6.5 ดอลลาร์ หรือ 0.37% ปิดที่ 1,783.3  ดอลลาร์/ออนซ์ ซึ่งเป็นระดับปิดสูงสุดนับตั้งแต่วันที่ 23 มิ.ย. และปรับตัวขึ้น 0.3% ในรอบสัปดาห์นี้
สัญญาโลหะเงินส่งมอบเดือนก.ค. เพิ่มขึ้น 40.1 เซนต์ หรือ 1.54% ปิดที่ 26.501 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 6.8 ดอลลาร์ หรือ 0.63% ปิดที่ 1,087.7 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 23.60 ดอลลาร์ หรือ 0.9% ปิดที่ 2,792.50 ดอลลาร์/ออนซ์
 
ดอลลาร์สหรัฐอ่อนค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อวันศุกร์ (2 ก.ค.) แม้สหรัฐเปิดเผยข้อมูลจ้างงานนอกภาคเกษตรสหรัฐเพิ่มขึ้นเกินคาดก็ตาม
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.40% แตะที่ 92.2272  เมื่อคืนนี้
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 111.05 เยน จากระดับ 111.61 เยน, อ่อนค่าเมื่อเทียบกับฟรังก์สวิส ที่ระดับ 0.9206 ฟรังก์ จากระดับ 0.9263 ฟรังก์ และอ่อนค่าเมื่อเทียบกับดอลลาร์แคนาดา ที่ระดับ 1.2317 ดอลลาร์แคนาดา จากระดับ 1.2442 ดอลลาร์แคนาดา
ส่วนยูโรแข็งค่าเมื่อเทียบกับดอลลาร์สหรัฐ ที่ระดับ 1.1867 ดอลลาร์ จากระดับ 1.1841 ดอลลาร์, เงินปอนด์แข็งค่าขึ้นแตะที่ระดับ 1.3835 ดอลลาร์ จากระดับ 1.3755 ดอลลาร์ และดอลลาร์ออสเตรเลียแข็งค่าขึ้นสู่ระดับ 0.7529 ดอลลาร์สหรัฐ จากระดับ 0.7461 ดอลลาร์สหรัฐ